Kompetisie lig sluier oor bakkies se laaivermoë Foto: Verskaf Die tydskrif Leisure Wheels het onlangs sy bakkie van die jaar aangewys. Die Volkswagen Amarok V6 TDI 4Motion het met die louere weggery. Ek wil in die artikel egter fokus op die skokkende ontdekking waarop daar in die proses afgekom is, naamlik dat bakkies nie die gewig mag dra wat die vervaardigers sê dit kan nie. Wat meer skrikwekkend is, is dat die bakkie wat almal sê die taaiste werkesel is, inderwaarheid die minste kan dra. Leisure Wheels het elke bakkie gevat en dit met ŉ vol tenk brandstof en dieselfde bestuurder geweeg. Dit is gebruik as die tarragewig (die leë gewig van die voertuig). Dié gewig is dan van die voertuig se geregistreerde bruto voertuigmassa (BVM) afgetrek en siedaar – die verskil is die gewig wat jou bakkie wettig mag dra. Die skoksyfers lyk só: Foto: Verskaf Suid-Afrikaners ken dié tipe bakkies as ŉ sogenaamde eenton-bakkie. Jy is dus onder die indruk dat jy ŉ ton op jou bakkie mag laai, én volgens die vervaardiger mag jy, maar beslis nie volgens wet nie. Leisure Wheels het bevind die Toyota Land Cruiser kan die minste dra, terwyl die Mahindra Pik Up die meeste kan dra. Ja, jou bakkie kan beslis baie meer hanteer, maar sou ŉ verkeersbeampte jou aftrek en weegbrug toe neem, is daar perde. Terug by die bakkie van die jaar-kompetisie. Die manne by Leisure Wheels het ŉ klomp ander faktore in ag geneem soos om die onderdele-mandjie te vergelyk wat deur die Kinsey-verslag bymekaar gemaak word. Die goedkoopste bakkie om te onderhou is dus die Isuzu D-Max met ŉ totale mandjie van R62 578… en dan kom die skoksyfer weer: Die Triton se mandjie is R202 111! Foto: Verskaf Daar is ook somme gemaak oor krag-tot-gewig-verhouding… die wenner is VW se V6 Amarok met 70,69 kW per ton – dit is hoekom hy blitsbuksies in die verkeer pak gee, en die verloorder met ŉ allemintige marge is Toyota se Cruiser met 37,64 kW per ton. Die toetse en ontledings wat die Leisure Wheels-span gedoen het, is puik werk. Gŉ koper sal al hierdie inligting bymekaar kan maak nie. Die tydskrif wat ŉ diepgaande verslag hieroor sal bevat, is vanaf Maandag 17 Februarie beskikbaar. Lees meer oor die kompetisie hier. Foto: Verskaf